ทองคำปิดพุ่ง 9.9 ดอลล์
สัญญาทองคำตลาดนิวยอร์กปิดบวก9.9 ดอลล์  ขานรับ ข่าวกรีซ,เงินดอลล์อ่อนค่า
10 ก.พ. 2555

สัญญาทองคำตลาดนิวยอร์กปิดบวก9.9 ดอลล์  ขานรับ ข่าวกรีซ,เงินดอลล์อ่อนค่า
สัญญาทองคำที่ตลาด COMEX (Commodity Exchange) ส่งมอบเดือนเม.ย.ปรับตัวขึ้น 9.9 ดอลลาร์ หรือ 0.6% ปิดที่ 1,741.2 ดอลลาร์/ออนซ์ หลังจากเคลื่อนตัวในช่วง 1748.5 - 1741.2  ดอลลาร์
ภาวะการซื้อขายในตลาดทองคำเป็นไปอย่างคึกคัก เนื่องจากนักลงทุนคลายความวิตกกังวลเกี่ยวกับวิกฤตหนี้ยูโรโซน หลังจากพรรคร่วมรัฐบาลของกรีซสามารถตกลงกันได้ในเรื่องการใช้มาตรการรัดเข็มขัด ซึ่งเป็นข้อกำหนดสำคัญที่กรีซจะต้องดำเนินการก่อนที่จะได้รับความช่วยเหลือจากกองทุนการเงินระหว่างประเทศ (ไอเอ็มเอฟ) และสหภาพยุโรป (อียู) ซึ่งจะช่วยให้กรีซรอดพ้นจากการผิดนัดชำระหนี้ในเดือนหน้า
นอกจากนี้ สัญญาทองคำยังได้รับแรงหนุนจากสกุลเงินดอลลาร์สหรัฐที่อ่อนค่าลงติดต่อกัน 3 วันทำการเมื่อเทียบกับยูโร หลังจากที่กรีซบรรลุข้อตกลงเกี่ยวกับมาตรการรัดเข็มขัด ซึ่งเงินดอลลาร์ที่อ่อนค่าลงจะทำให้สัญญาสินค้าโภคภัณฑ์ซึ่งซื้อขายในรูปสกุลเงินดอลลาร์มีราคาลดลงและน่าดึงดูใจสำหรับนักลงทุนที่ถือครองสกุลเงินอื่นๆ